31997D0348
L 148/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 май 1997 година
относно закупуване от Общността на антигени за болестта шап и за разработването, производството, съхранението и разпространението на противошапни ваксини
(текст от значение за ЕИП)
(97/348/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), последно изменено с Решение 94/370/ЕО (2), и по-специално член 14 от него,
като взе предвид Решение 91/666/ЕИО на Съвета от 11 декември 1991 г. относно създаването на резерви от противошапни ваксини в Общността (3), и по-специално членове 5 и 7 от него,
като има предвид, че в съответствие с Решение 91/666/ЕИО закупуването на антигени е част от действията на Общността за създаване на резерви от противошапни ваксини в Общността;
като има предвид, че с Решение 93/590/ЕО на Комисията от 5 ноември 1993 г. относно закупуването от Общността на антигени за болестта шап в рамките на дейността на Общността за създаване на резерви на противошапни ваксини (4), последно изменено с Решение 95/471/ЕО (5), бяха предприети мерки за закупуване на антиген за болестта шап;
като има предвид, че предприетите мерки през 1993 г. обхващаха антигените на вирусните щамове А5, А22 и О1;
като има предвид, че вследствие на болестната обстановка са необходими допълнителни антигени;
като има предвид, че Комисията на 16 ноември 1996 г. е обявила покана за представяне на оферти за инактивирани концентрирани антигени на вируса на болестта шап и за разработването, производството, съхранението и разпространението на използваните противошапни ваксини (6);
като има предвид, че обявената покана за представяне на оферти включваше поръчка за 2 милиона дози от иракски антигени А22, 5 милиона дози от антиген С1 (европейски произход) и 5 милиона дози от антиген ASIA 1, а така също разработване, производство, съхранение и разпространение на ваксини, произведени от антигени, които вече се съхраняват в банки, създадени с Решение 93/590/ЕО на Комисията;
като има предвид, че в отговор на поканата за представяне на оферти Комисията е получила заявления за участие от трима производители на антигени на вируса на шап;
като има предвид, че Комисията е разгледала представените оферти, като е взела под внимание следните фактори:
-
техническите изисквания на приложение II към Решение 91/666/ЕИО и други критерии, посочени в член 5 от въпросното решение,
-
че някои предприятия не са в състояние да доставят целия набор от дози от някои антигени,
-
необходимостта от добре организиран контрол на качеството и програма за гарантиране на качеството от производителя,
-
срока на годност на ваксините;
като има предвид, че Комисията е избрала Rhône Mérieux да достави 2 милиона дози от иракски антигени А22, 5 милиона дози от С1 и 5 милиона дози от ASIA 1, както и да предприеме, по искане на Комисията, разработване, производство, съхранение и разпространение на противошапни ваксини, произведени от посочените антигени и от антигени, които вече се съхраняват в съществуващите банки;
като има предвид, че трябва да бъдат създадени финансови разпоредби, позволяващи на Комисията да закупи антигени от Rhône Mérieux и да постигне договорености с въпросното предприятие относно разработването, производството, съхранението и разпространението на противошапни ваксини;
като има предвид, че съгласно разпоредбите на член 7 от Решение 91/666/ЕИО е необходимо да бъдат установени правила за разпределение на резервите от антигени между банките за антигени, посочени в член 1 от въпросното решение;
като има предвид, че е уместно закупените щамове да се съхраняват в различни банки;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. Общността закупува следните щамове на антиген за болестта шап:
-
А22 иракски: 2 000 000 дози
-
С 1: 5 000 000 дози
-
ASIA 1: 5 000 000 дози
до максимална цена 2,4 милиона ECU.
2. Антигенът, посочен в параграф 1, се доставя от Rhône Mérieux.
3. Общността предприема мерки за разработване, производство, съхранение и разпространение на противошапни ваксини, произведени от посочения в параграф 2 антиген, първоначално на максимална стойност до 1,5 милиона ECU.
4. Действията, посочени в параграф 3, се организират от Комисията.
Член 2
1. Общността предприема мерки за разработване, производство, съхранение и разпространение на противошапни ваксини, произведени от антигени, съхранявани в съществуващите банки за антигени, първоначално на максимална стойност от 1,5 милиона ECU.
2. Действията, посочени в параграф 1, се организират от Комисията.
Член 3
Мерките, посочени в член 1, параграф 3 и член 2, параграф 1, се осъществяват от Комисията в сътрудничество с Rhône Mérieux.
Член 4
1. За постигане целите на членове 1, 2 и 3, Комисията сключва договори от името на Европейската общност с Rhône Mérieux.
2. Генералният директор на Генерална дирекция „Земеделие“ е оправомощен да подпише договорите от името на Европейската комисия.
3. Плащанията към Rhône Mérieux се извършват в съответствие с условията на договорите, предвидени в параграф 1.
Член 5
Антигените, упоменати в член 1, параграф 1, следва да бъдат разделени между съществуващите антигенни банки, както следва:
а)
Лион: 2 000 000 дози от А22 иракски,
б)
Бреша: 2,5 милиона дози от С 1 и от ASIA 1,
в)
Пърбрайт: 2,5 милиона дози от С1 и от ASIA 1.
Член 6
Адресати на настоящото решение са държавите-членки.
Съставено в Брюксел на 23 май 1997 година.